钦定古今图书集成/理学汇编/学行典/第113卷 > 左传 > 《论陈侯不许郑成》
## 钦定古今图书集成/理学汇编/学行典/第113卷 > 左传 > 《论陈侯不许郑成》

隐公六年五月庚申，郑伯侵陈，大获。往岁郑伯请成
于陈，陈侯不许。五父谏曰：“亲仁善邻，国之宝也。君其
许郑？”陈侯曰：“宋、卫实难，郑何能为？”遂不许。君子曰：“善
不可失，恶不可长。”其陈桓公之谓乎！长恶不悛，从自
及也。虽欲救之，其将能乎？《商书》曰：“恶之易也，如火之
燎于原，不可乡迩，其犹可扑灭。周任有言曰：‘为国家
者，见恶如农夫之务去草焉。芟夷蕰崇之，绝其本根，
勿使能殖。则善者信矣’。”